Poštovano predsedništvo, dame i gospodo narodni poslanici, predlažem da zbog zaista nedoličnog, neprimerenog ponašanja predstavnika Srpske radikalne stranke, gospodina Nikolića, primenimo poslovničku odredbu i izreknemo mu, u skladu sa Poslovnikom meru udaljenja sa sednice zbog kršenja Poslovnika i uvrede ne samo predsednika parlamenta, već i nas kao narodnih predstavnika našeg društva. [[Aplauz.]]
Zahvaljujem, s tom razlikom što u stvari taj predlog kao svoj treba da stavim na glasanje. Slažem se sa šefom poslaničke grupe DOS i predlažem da narodnom poslaniku Tomislavu Nikoliću Narodna skupština izrekne meru udaljenja. Za 125, protiv jedan, uzdržanih nema, nije glasalo sedam, od 133 narodna poslanika. Konstatujem da je Narodna skupština donela odluku o udaljenju sa sednice narodnog poslanika i zamenika šefa poslaničke grupe Srpske radikalne stranke Tomislava Nikolića. Prelazimo na raspravu o Predlogu zakona o ministarstvima u pojedinostima. Primili ste amandmane koje su na Predlog zakona podneli narodni poslanici: Velimir Simonović, Dragan Marković, Srđa Popović, Siniša Mitrović, Vojislav Janković, Gordana Čomić, Ivan Andrić i Milan Stanimirović; Đuro Popović; Žarko Obradović i Zoran D. Nikolić; Miomir Ilić, Živodarka Dacin; Jovan Todorović i Stevan Gudurić; Branislav Ivković i Bora Stanimirović; Đura Lazić i Toma Bušetić; Rajko Baralić i Branko Ružić; Golub Rajić i Hranislav Perić, kao i Vlada Republike Srbije. Na član 2. amandman su zajedno podneli narodni poslanici Žarko Obradović i Zoran D. Nikolić. Predlog po Poslovniku, Srđa Popović, izvolite.
Dame i gospodo narodni poslanici, mislim da kao podnosilac čak šest od 20 amandmana na ovaj predlog zakona imam mogućnost da predložim da rasprava o amandmanima traje tri minuta. Mislim da to može da se prihvati, a osnov je član 138. Poslovnika.
Znači, Srđa Popović je dao predlog po članu 138. Poslovnika Narodne skupštine, da rasprava o amandmanima traje tri minuta. Stavljam na glasanje predlog narodnog poslanika Srđe Popovića. Za 125, protiv 17, uzdržanih nema, nije glasalo 11, od 153 narodna poslanika. Konstatujem da je Narodna skupština usvojila odluku da rasprava u pojedinostima traje tri minuta. Na član 2. amandman su zajedno podneli narodni poslanici Žarko Obradović i Zoran D. Nikolić. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosioci amandmana žele reč? (Ne.) Da li neko drugi želi reč? (Ne.) Stavljam na glasanje amandman. Za 18, protiv 120, uzdržanih nema, nije glasalo 29, ukupno je prisutno 167 narodnih poslanika. Konstatujem da Narodna skupština nije prihvatila ovaj amandman. Na član 2. amandman je podnela Vlade Republike Srbije. Odbor za pravosuđe i upravu je prihvatio ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 2. amandman su zajedno podneli narodni poslanici Srđa Popović, Siniša Mitrović, Vojislav Janković, Gordana Čomić, Ivan Andrić i Milan Stanimirović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Dajem reč predstavniku podnosilaca amandmana Srđi Popoviću.
Dame i gospodo narodni poslanici, evo nas na početku rasprave o šest amandmana koje su zajedno podneli poslanici - predstavnici Odbora za životnu sredinu Narodne skupštine Republike Srbije, koji su širokom raspravom i konsenzusom, bez obzira što su pojedina ministarstva odbila te amandmane, dogovorili da Narodna skupština glasa za amandmane, kojima se povećava nadležnost novog ministarstva za zaštitu životne sredine i prirodnih bogatstava. Predstavnici poslaničkih grupa, članovi Odbora za životnu sredinu, takođe su podržali ove amandmane. Prvi i šesti amandman tiče se izmeštanja šumarstva iz delokruga delatnosti poljoprivrede u delokrug novog ministarstva. Pozivam vas da ovaj i ostale amandmane, koje je podnela ova grupa narodnih poslanika, kao Narodna skupština usvojimo.
Da li se još neko od ovlašćenih učesnika u raspravi javlja za reč? Ima reč narodni poslanik Dejan Mihajlov, predsednik poslaničke grupe DOS-DSS.
Poštovana predsedavajuća, dame i gospodo uvaženi poslanici, ovog trenutka ste pokazali da Skupština više ne postoji i da ste vi uveli Srbiju u diktaturu (negodovanje poslanika u sali). Time što ste uskratili Srbiji pravo da gleda i sluša raspravu o jednoj tački dnevnog reda koja nas uvodi u rekonstrukciju Vlade Srbije (negodovanje poslanika), vi ste Srbiji uskratili pravo da parlament, koji predstavlja tu Srbiju, raspravlja o onom što je dobro za Srbiju. Vi ste ukinuli parlament, ukinuli ste demokratiju, vi ste uveli Srbiju u diktaturu. Mi imamo ovde Vladu Republike Srbije, parlament Srbije više ne postoji. Dame i gospodo, opasno igranje sa građanima Srbije...
Gospodine Mihajlov, izričem vam prvu opomenu, na osnovu člana 103, zbog uvrede koju ste naneli parlamentu i molim vas da vodite računa šta govorite.
Opomena koju od vas dobijam je jednostavno kompliment za mene. Dame i gospodo, bivše kolege, DSS naravno neće da učestvuje u farsi koju vi nazivate parlamentom i ovom prilikom nas dvojica poslanika izlazimo iz ovoga jer nećemo da budemo statisti u režiji Vlade Republike Srbije, u jednom loše dramatički izvedenom filmu. Hvala.
Narodni poslanik Aleksandar Vučić nema pravo na reč, jer niste blagovremeno, prema članu 38, podneli ovlašćenje da vi budete ovlašćeni predstavnik po ovoj tački dnevnog reda. Nema rasprave, ovlašćenje je sad stiglo; član 38. Poslovnika kaže da je trebalo ovo ovlašćenje podneti pre otvaranja rasprave. Predlog po Poslovniku? Izvolite.
Dame i gospodo narodni poslanici, ne razumem čemu ovolika nervoza kod predsednika parlamenta. Moram da vam ukažem na nekoliko grubih povreda Poslovnika, kao podzakonskog pravnog akta, ali pravnog akta koji je veoma značajan za nas jer uređuje tok sednice, između ostalog, način na koji se donose najviši pravni akti u ovoj zemlji i zato bih vas molio da ga ne povređujete na takav način. Da bih vam ukazao na tu činjenicu, a verujem da ćete shvatiti...
Vi nemate pravo da govorite o povredi, možete samo da stavite predlog po Poslovniku, tako ste dobili reč. Upozoravam vas da imate dve opomene i da je sledeća mera oduzimanje reči.
A za šta sada da mi oduzmete reč, ne znate ni sami zašto; nisam ništa rekao, ni loše, ni uvredljivo ni bilo šta.
Niste stavili predlog, a po tom osnovu ste dobili reč.
Staviću predlog, ne brinite, staviću predlog, samo me saslušajte do kraja. Dakle, u odeljku koji govori o toku sednice tačno se navodi u članu 90, odnosno članu 89. kako i na koji način se vodi rasprava o određenom predlogu, o određenom aktu. To je prekršeno, jer osim činjenice da je predsednik, odnosno zamenik predsednika poslaničke grupe SRS želeo da govori u načelu, a bio je onemogućen zato što ste, takođe protivposlovnički, odnosno na predlog Čedomira Jovanovića umesto na sopstveni predlog, izglasali meru udaljenja, posle toga ste morali da tražite spisak narodnih poslanika koji žele da govore po toj tački dnevnog reda...
Molim vas da stavite predlog...
... da vam se to dostavi.
... pošto ste dobili reč po tom osnovu, a sve vreme govorite neistinu...
... u roku od tri minuta...
... zato što su prisutni poslanici čuli da sam prozvala sve relevantne učesnike da učestvuju u raspravi.
U predviđenom roku čućete predlog o kome će se izjasniti Narodna skupština, a nadam se da će do tada ministar završiti telefonski razgovor. Dakle, tražim da se Narodna skupština Republike Srbije najpre izjasni o povredi Poslovnika i da bi ovo ličilo na Narodnu skupštinu Republike Srbije, da bi ovo ličilo na izjašnjavanje i oslikavanje volje građana Republike Srbije, predlažem vam da prihvatite raspravu u načelu, da se govori o ovom zakonu...
Da li je to vaš predlog, gospodine Vučiću?
Da, dobar mi je predlog, samo ne znam šta je vama smešno. Ne znam šta vam je smešno, jer nikome u Srbiji nije ništa smešno. To je moj predlog, te vas molim da stavite na glasanje i molim vas da, zbog ovakve situacije i zbog činjenice da ste nam već i šefa i zamenika šefa poslaničke grupe isključili, ono što smo vam dostavili uvažite i da budete koliko-toliko korektni prema poslaničkoj grupi SRS, iako ste do sada pokazali...
Vreme, gospodine Vučiću.
... neviđenu netoleranciju, a naše vreme tek dolazi.
Gospodine Vučiću, niste bili prisutni u sali pa koristim priliku da vas obavestim, vas i članove vaše poslaničke grupe, da sam postupila po članu 89. i da sam pozvala sve relevantne učesnike da učestvuju u raspravi. Narodnom poslaniku Tomislavu Nikoliću oduzeta je reč zato što mu je to bila treća sankcija po članu 103, jer nije ubacio svoju identifikacionu karticu u vreme utvrđivanja kvoruma, a nakon toga, doduše na predlog narodnog poslanika Čedomira Jovanovića, ali posle toga na moj predlog, Narodna skupština se odlučila da narodnog poslanika Tomislava Nikolića udalji sa sednice.Ponovo vam kažem - neću staviti predlog jer je Narodna skupština već odlučila o zakonu u načelu i time bi se dovela u pitanje odluka Narodne skupštine, a takođe neću uzeti u obzir vaše ovlašćenje, prema članu 38, jer nije blagovremeno. Reč ima narodni poslanik Borislav Pelević, ovlašćeni predstavnik poslaničke grupe SSJ po ovoj tački dnevnog reda.
Poštovani građani Srbije, uvaženo predsedništvo, dame i gospodo narodni poslanici, gospodine ministre, pre svega želim da pohvalim javno predsednika Skupštine gospođu Natašu Mićić koja je danas prvi put bila na svom radnom mestu za govornicom tačno u 10,00.
Gospodine Peleviću, ja vam se izvinjavam, moram da vas prekinem, u konsultaciji sa zamenikom sekretara dobila sam obaveštenje da ni vi nemate blagovremeno podneto obaveštenje da ste predstavnik za ovu tačku dnevnog reda i zato vas molim da predsednik vaše poslaničke grupe ili zamenik dobije reč o ovoj tački dnevnog reda. Ja vam se izvinjavam.
Oprostite, molim vas, gospođo predsedniče, moje ovlašćenje je predato blagovremeno pre početka ovog zasedanja za sve tačke dnevnog reda. Molim vas da to proverite i da ne obmanjujete javnost Srbije pogrešnom informacijom.
To je informacija koju sam dobila od zamenika sekretara.
Molim vas, ja sam ovlašćeni predstavnik SSJ po svim tačkama dnevnog reda ovog zasedanja i nemojte obmanjivati javnost Srbije o tome.
Ne obmanjujem javnost, ali zamenik sekretara...
Očekujem vaše izvinjenje.
Zamenik sekretara mi je dao takvu informaciju...
Ne znam ko je zamenik sekretara.
... i ja vam se izvinjavam ako je pogrešna, ali vas molim, daću vam reč kada mi sekretar donese to ovlašćenje.
Očekujem vaše izvinjenje.
Ja vam kažem, molim vas da primite moje izvinjenje u slučaju da sam pogrešila. Trenutno imam informaciju od svoje službe, od sekretara da vi nemate ovlašćenje po ovoj tački. Ukoliko bude bila greška, unapred vam se izvinjavam i molim da nastavimo rad. Da li se još neko javlja od predsednika, odnosno predstavnika...
Kada mogu očekivati informaciju o tome da li sam ja ovlašćeni predstavnik ili nisam?
Sekretar je otišao da proveri. Još jednom vam se izvinjavam, ukoliko ste zaista u pravu.
Zahvaljujem i očekujem pravu informaciju, a dotle ćemo biti u sali.
I ja vama zahvaljujem. Da li se još neko od predsednika, odnosno predstavnika poslaničkih grupa javlja za reč po Poslovniku? (Ne.) Vi nemate ovlašćenje, narodna poslanica Gordana Pop-Lazić, nemate po ovoj tački dnevnog reda. Predlog po Poslovniku? Izvolite. Narodna poslanica Gordana Pop-Lazić, predlog po Poslovniku.
Gospođo Mićić, mi iz SRS uopšte nismo iznenađeni vašim današnjim ponašanjem u Skupštini Srbije. Očajni što juče niste mogli da održite sednicu, a i danas do 15 časova, takođe nije moglo da stigne onih navodnih tri poslanika avionom o trošku države, odnosno naših poreskih obveznika, vi ovde demonstrirate neko nasilje. Drago mi je što javnost u Srbiji može da vidi kakva ste vi to demokratska vlast. Mene je sramota što uopšte sedim sa vama ovde, što moram da komuniciram, ali me je narod poslao da vas dozovem pameti, ako mogu da vas dozovem pameti.
Gospođo Pop-Lazić, izričem vam prvu opomenu zbog povrede člana 99, a na osnovu člana 103.
Hoćete li, molim vas, da mi objasnite, ako ste čitali uopšte ovaj poslovnik, kako je moguće da jedna poslanička grupa ostane bez svog predstavnika koji treba da govori u ime poslaničke grupe, koji može da se javlja i da govori o povredi Poslovnika. Šta smo mi ovde? Marionete mislite, jeli tako?
Gospođo Pop-Lazić, molim vas da stavite predlog po Poslovniku, po tom osnovu ste dobili reč.
Kažnjavate nas jer bez nas ne možete da održite sednicu, a ovde nam ne date naše osnovno pravo da govorimo i zastupamo interese građana koji su za nas glasali, a nadam se i svih drugih koji su shvatili da su se prevarili što su za vas uopšte glasali. To je jedno ruglo i sramota za ovu državu ...
Gospođo Pop-Lazić, na osnovu člana 99, a na osnovu člana 130. izričem vam opomenu.
... do te mere da to istorija srpskog parlamentarizma, gospođo Mićić, nije doživela. Kao žena sam zapanjena, pre svega zbog toga što ste i vi žena, da sa toliko malo takta vodite ovu sednicu; ali ako već nemate kao persona takt, molim vas, imate Poslovnik, imate zakone, imate Ustav. Dozvolite nam ovde da otvorimo raspravu o nečemu o čemu vi ne smete da otvorite raspravu. Danas smo mi Skupštini podneli još jedan zahtev za izglasavanje, o ovoj kriminalnoj vladi Zorana Đinđića, pa ćete morati da je stavite na dnevni red. Danas je to bio ...
Gospođo Pop-Lazić, i pored mojih upozorenja niste stavili predlog, oduzimam vam reč i molim vas da se udaljite sa govornice.
Au ... (Poslanik Gordana Pop-Lazić je iščupala mikrofon ispred predsednika Narodne skupštine.) [[Aplauz SRS.]]
Predlažem da narodnoj poslanici Gordani Pop-Lazić Narodna skupština izrekne meru udaljenja. Molim narodne poslanike da se glasanjem izjasne o mom predlogu. Za 100, protiv niko, uzdržan jedan, nisu glasala 62, od 163 narodna poslanika. Konstatujem da je Narodna skupština donela odluku o meri udaljenja narodne poslanice Gordane Pop-Lazić. Nastavljamo raspravu u pojedinostima. Stavljam na glasanje amandman koji je na član 2. podnela grupa poslanika, koji je obrazložio narodni poslanik Srđa Popović, a Vlada i Odbor za pravosuđe nisu prihvatili. Za 100, protiv 15, uzdržanih sedam, nije glasalo 40, od ukupno 162 narodna poslanika. Konstatujem da je Narodna skupština prihvatila predloženi amandman. Na član 2. amandman je podneo narodni poslanik Dragan Marković. Vlada i Odbor za pravosuđe nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Ne.) Da li neko drugi želi reč? (Ne.) Stavljam na glasanje amandman. Za nije bilo, protiv 113, uzdržan jedan, nije glasalo 46, ukupno 160 narodnih poslanika. Konstatujem da Narodna skupština nije prihvatila ovaj amandman. Na član 5. amandman je podnela Vlada Republike Srbije. Odbor za pravosuđe i upravu je prihvatio ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 6. amandman je podnela Vlada Republike Srbije. Odbor za pravosuđe i upravu je prihvatio ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 7. amandman su zajedno podneli narodni poslanici: Srđa Popović, Siniša Mitrović, Vojislav Janković, Gordana Čomić, Ivan Andrić i Milan Stanimirović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Ne.) Da li neko drugi želi reč? (Ne.) Stavljam na glasanje amandman. Za 111, protiv dva, uzdržanih pet, nije glasalo 46, od 164 narodna poslanika. Konstatujem da je Narodna skupština većinom glasova prihvatila ovaj amandman. Narodni poslanik Miomir Ilić jednim amandmanom predložio je izmenu člana 7. i da se posle člana 7. doda novi član 7a. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Ne.) Da li neko drugi želi reč? (Ne.) Stavljam na glasanje amandman. Za devet, protiv 116, uzdržanih nema, nije glasalo 37, od ukupno 162 narodna poslanika. Konstatujem da Narodna skupština nije prihvatila ovaj amandman. Narodni poslanici Jovan Todorović i Stevan Gudurić zajedno su, jednim amandmanom, predložili izmenu člana 8. i da se posle člana 8. doda novi član 8a. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li predstavnik podnosilaca amandmana želi reč? (Ne.) Da li se neko drugi javlja za reč? (Ne.) Stavljam na glasanje amandman. Za dva, protiv 116, uzdržan jedan, nije glasalo 45, od ukupno 164 narodna poslanika. Konstatujem da Narodna skupština nije prihvatila ovaj amandman. Predlog po Poslovniku, narodni poslanik Aleksandar Vučić.
Dame i gospodo narodni poslanici, imajući u vidu činjenicu da je danas više puta povređen Ustav Republike Srbije kao najviši pravni akt zemlje, da je povređen Poslovnik o radu Narodne skupštine Republike Srbije, predlažem vam - imajući u vidu član 102. Poslovnika o radu Narodne skupštine Republike Srbije, imajući u vidu teror koji sprovodite, činjenicu da ste zaveli više ne skrivenu, već otvorenu diktaturu u Srbiji; da vam smeta svako drugačije mišljenje, da vam smeta svako ko želi i hoće istinu da vam kaže, a ne možete da ga onemogućite tako što ćete mu oduzeti pravo na reč ili što ćete zabraniti njegovo pojavljivanje na svim televizijama; dobro bi bilo u skladu sa tim i sa svim onim što se dešava - da oduzmete svakom opozicionom poslaniku pravo da govori, da uvedete jednopartijski sistem, da svi smeju i mogu da misle onako kako to vaši šefovi žele. Čak i kada vi na takav način ne mislite, dovoljno je da izađe Čedomir Jovanović i da vam protivposlovnički kaže šta bi trebalo da uradite, odnosno da to predloži Narodnoj skupštini, pa da onda vi na to kažete - to je sada moj predlog, pa da posle toga oduzimate pravo na reč čitavoj jednoj poslaničkoj grupi, poslaničkoj grupi SRS, iako je to potpuno suprotno i duhu Ustava, zakona i Poslovnika o radu Narodne skupštine. Nigde nešto slično ne piše, pa čak je suprotno vašoj praksi koju ste sprovodili do sada. Ne bi bilo loše da kažete građanima Srbije kako i zašto ste zaveli diktaturu, kako i po čijem nalogu je potrebno da se sprovodi teror nad svima koji misle drugačije, zašto i na koji način i dokle mislite to da radite i da li mislite da ukidate Narodnu skupštinu Republike Srbije. Ako vam je potrebno to da u Narodnoj skupštini Republike Srbije sede samo vaši istomišljenici, oni koji će da vam aplaudiraju zbog činjenice da nema načelne rasprave o jednom od važnih zakona, oni koji će da vam aplaudiraju što po svaku cenu i na svaki način pokušavate da pravdate nemoguće poteze Vlade Republike Srbije, onda to možete da ostvarujete. Ali, onda ću predložiti nešto vrlo pametno, predlažem vam da mi date prvo meru oduzimanja reči, a onda meru udaljenja sa sednice, jer ćete me drugačije teško skloniti sa ove govornice. Do tada neću prestati narodu da govorim kakvu diktaturu sprovodite u Srbiji, kakvu torturu, kakav teror nad građanima Srbije; zašto građani sve teže žive, zašto sve teže podnose vaše harače.
Gospodine Vučiću, upozoravam vas na prekoračenje vremena, a i na to da ne govorite o predlogu na osnovu koga ste dobili pravo da govorite.
Samo vi mene upozoravajte; upozoravali ste me i prošla dva puta ste mi dali opomenu samo zato što sam rekao da ovde sede neke neznalice, koje ne znaju razliku između podzakonskog i zakonskog akta. Za to sam zaslužio dve opomene, za to ste oteli, proverite koliko tamo hiljada dinara, a posle se hvalili kako ste veliki donator, ne znam ni ja kome. Danas ste oteli Tomislavu Nikoliću i Gordani i Pop-Lazić ko zna koliko novca, posle ćete da se hvalite.
Gospodine Vučiću, poslednji put vas upozoravam da ste prekoračili vreme, da ne govorite o temi i da iznosite uvredljive izraze za Narodnu skupštinu, da povređujete njeno dostojanstvo.
Samo vi upozoravajte. Ne povređujem, branim dostojanstvo Narodne skupštine od takvih kao što ste vi i od onih koji misle da terorom i diktaturom mogu da postignu politički efekat u Narodnoj skupštini Republike Srbije. E, to ne može i to je nemoguće.
Gospodine Vučiću, vi ste iskoristili dozvoljeno vreme za predlog i trebalo bi u stvari da vam dam odgovor na vaš predlog.
Hoćete li?
Pa hoću.
Hajte, niste dugo reketirali poslanike SRS, vreme vam je. Hajte.
Gospodine Vučiću, molim vas da se udaljite sa govornice. Ja ću se izjasniti o vašem predlogu.
Evo, reketirajte i dalje, neću da se udaljim dok ne počnete da reketirate. Hoćete da otimate i dalje?
Gospodine Vučiću, pošto imate dve opomene, sledeća je oduzmanje reči.
Oduzmite mi reč.
Oduzimam vam reč, gospodine Vučiću, na osnovu člana 103. Gospodine Vučiću, šesti minut je, sledeća mera je, kao što znate, udaljenje i molim vas da napustite govornicu.
Hoćete da me udaljite? Udaljite me. (Glas iz sale: Kako vam je beba?) Beba mi je dobro, hvala na pitanju, a Srbija je loše zbog ovakvih kao što ste vi, koji terorom upravljaju, koji misle da će terorom doveka da upravljaju. Ničija do zore nije gorela, pa ni vaša.
U ovakvim slučajevima, kada narodni poslanik ne želi da se udalji sa govornice, po Poslovniku se, po pravilu, određuje pauza, ali znači da ne mora. Prema tome, neću da odredim pauzu, ali stavljam predlog Narodnoj skupštini da donesemo odluku o udaljenju narodnog poslanika Aleksandra Vučića.
Samo vi reketirajte, gospođo Mićić.
Stavljam predlog na glasanje. Za je glasalo 105, protiv niko, uzdržanih nema, nije glasalo 59, od 164 narodna poslanika. Konstatujem da je Narodna skupština donela odluku o udaljenju sa sednice narodnog poslanika Aleksandra Vučića i molim ga da napusti salu, pošto je Narodna skupština donela takvu odluku. Molim narodnog poslanika Aleksandra Vučića da napusti salu. Određujem pauzu od 10 minuta i molim službu obezbeđenja da izvrši dužnost na koju je obavezuje Poslovnik. Takođe je potrebno udaljiti narodnu poslanicu Gordanu Pop-Lazić. Molim službu obezbeđenja da izvrši ovaj zadatak. [[Posle pauze - 15,30.]] Dame i gospodo narodni poslanici, zbog incidenata koji su nastali u toku trajanja današnje sednice, predlažem da rad nastavimo sutra. Određuje pauzu na osnovu člana 95. Poslovnika i zakazujem sastanak sa šefovima poslaničkih grupa sutra u 9 časova i 30 minuta. Rad nastavljamo sutra u 10,00 časova.